Predkladacia správa

Minister výstavby a regionálneho rozvoja a podpredseda vlády  pre vedomostnú spoločnosť, európske záležitosti, ľudské práva a menšiny  predložili materiál „Návrh opatrení na účinnejšie využívanie pomoci a podpory z fondov Európskeho spoločenstva na udržateľnosť zamestnanosti a na tvorbu nových pracovných miest“ na rokovanie vlády SR dňa 10. februára  2010. Uvedený materiál vznikol na základe úlohy B. 6 uznesenia vlády SR č. 777/2009 zo dňa 9. novembra 2009. 

	  Vláda Slovenskej republiky sa materiálom zaoberala na svojom rokovaní (bod programu č. 3., č. m. 5257/2010), pričom rokovanie o predloženom materiáli prerušila. Odporučila materiál doplniť o konkrétne úlohy s uvedením termínov a zodpovedností, pričom po zohľadnení odporúčaní bude opätovne zaradený na rokovanie vlády. 

	  Na základe odporúčania je materiál doplnený o konkrétne úlohy do návrhu uznesenia.               V tejto súvislosti predkladáme formou dodatku materiál „Návrh opatrení na účinnejšie využívanie pomoci a podpory z fondov Európskeho spoločenstva na udržateľnosť zamestnanosti a na tvorbu nových pracovných miest“ s pôvodným znením vlastného materiálu a novým znením návrhu uznesenia.

	  Cieľom predkladaného materiálu je poskytnúť vláde SR informáciu o súčasnom stave zamestnanosti v súvislosti s implementáciou pomoci a podpory z fondov EÚ, poukázať na hlavné faktory tohto stavu a formulovať také opatrenia uskutočniteľné prostredníctvom fondov EÚ, ktoré by mali prispieť k zníženiu negatívnych dopadov globálnej hospodárskej krízy na zamestnanosť, najmä obmedzenie rastu nezamestnanosti, udržanie existujúcich pracovných miest a tvorbu nových pracovných miest.

Materiál vypracovalo Ministerstvo výstavby a regionálneho rozvoja SR v spolupráci s Úradom vlády SR, a to na základe sumarizácie relevantných podkladov príslušných rezortov podieľajúcich sa na plnení úlohy vyplývajúcej z vyššie uvedeného uznesenia a na základe zanalyzovania súčasného stavu implementácie fondov EÚ v podmienkach SR. V rámci analytickej časti  materiálu je pozornosť zameraná na stručné východiská v oblasti nezamestnanosti a zamestnanosti a vybrané aspekty ovplyvňujúce vývoj národného hospodárstva v SR.  Na základe spracovania východísk a zanalyzovania možností v rámci súčasnej implementácie fondov EÚ, bolo možné načrtnúť niektoré z reálnych opatrení, ktoré sú zamerané najmä na posilnenie zlepšenia administratívneho fungovania v plynulosti fondov EÚ a v druhom rade na opatrenia, ktoré reálne ovplyvnia trh práce priamym a nepriamym spôsobom.

Materiál je členený na tri základné časti:

1.	Úvod
2.	Analýza možností jednotlivých programov v súvislosti s podporou zamestnanosti
3.	Opatrenia na podporu zamestnanosti s využitím pomoci a podpory z fondov EÚ

	Základným východiskom pre navrhované opatrenia je skutočnosť, že najefektívnejším prostriedkom ekonomického rastu pri rozvoji inkluzívnej spoločnosti je rast zamestnanosti, pričom kvalita pracovných miest sa považuje za najúčinnejšie opatrenie proti chudobe a sociálnej exklúzii. Z hľadiska progresu regionálneho rozvoja na Slovensku možno konštatovať, že ľudské zdroje patria medzi faktory, ktoré výrazným spôsobom vplývajú na konkurencieschopnosť regiónov SR. Starostlivosť a investícia do tejto oblasti prináša v rámci ekonomickej oblasti najlepšiu pridanú hodnotu z hľadiska dlhodobého prínosu pre spoločnosť.

Navrhované opatrenia sa zameriavajú na 6 hlavných oblastí: 
1.	Prehodnotenie priorít programov a ich finančných alokácií 
2.	Zrýchlenie prípravy a implementácie veľkých projektov operačného programu Doprava a operačného programu Životné prostredie
3.	Prehodnotenie nastavenia výberových kritérií
4.	Zvýšenie podpory malých a stredných podnikateľov
5.	Využitie zálohových platieb/predfinancovania aj pre prijímateľov zo súkromného sektora
6.	Zabezpečenie plošného systému monitorovania informácií o počtoch vytvorených pracovných miest